ET Euroopa Liidu Teataja C 220/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 220/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„FARINA DI CASTAGNE DELLA LUNIGIANA”

EÜ nr: IT-PDO-0005-0525-22.02.2006

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole e forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.it

2. Taotlejate rühm:

Nimi: Comitato Promotore D.O.P. «Farina di castagne della Lunigiana» Aadress: Loc. Torre di Apella 1 Licciana Nardi 54016 Massa Carrara MS ITALIA Tel +39 0521484329 Faks +39 0521494652 E-post: farinalunigiana@libero.it Koosseis: tootjad/töötlejad ( X ) muud ( )

3. Toote liik:

Klass 1.6 Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Farina di castagne della Lunigiana”

4.2. Kirjeldus:

Kaitstud päritolunimetus „Farina di Castagne della Lunigiana” on antud magusale kastanijahule. Selle valmistamiseks kasutatavad kastanid kuuluvad liigi Castanea sativa (Mill.) ajalooliselt asjaomasel territooriumil kasvanud sortidesse: „Bresciana”, „Carpanese”, „Fosetta”, „Marzolina”, „Moretta”, „Primaticcia”, „Rigola”, „Rossella”, „Rossola”. Vähemalt 70 % jahu valmistamiseks kasutatavatest kastanitest peab kuuluma sortidesse „Bresciana”, „Carpanese” või „Rossola”.

Tarbimisse laskmiseks peab kastanijahu „Farina di Castagne della Lunigiana” olema käega katsudes sametine ja suus peene faktuuriga, tera maksimaalne läbimõõt on 0,8 mm ja vähemalt 80 % puhul on maksimaalne läbimõõt 0,3 mm. Jahu on maitselt magus. Üldine suhkrusisaldus on vähemalt 20 %. Jahu iseloomustab spetsiifiline kastanilõhn, mida ei sega hallituse ega kopituse alatoon. Jahu värvus varieerub valgest elevandiluu värvuseni ning maksimaalne niiskusesisaldus on 8 %.

4.3. Geograafiline piirkond:

„Farina di Castagne della Lunigiana” (KPN) tootmispiirkond jääb Massa Carrara provintsi ning hõlmab järgmiste kommuunide kogu territooriumi: Aulla, Bagnone, Casola in Lunigiana, Comano, Filattiera, Fivizzano, Fosdinovo, Licciana Nardi, Mulazzo, Podenzana, Pontremoli, Tresana, Villafranca in Lunigiana ja Zeri.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Lisaks sellele aitab toote jälgitavust tagada haritava maa ning kastanite koristajate, kuivatajate, jahvatajate ja pakendajate kandmine kontrolliasutuse koostatud ja hallatavatesse nimekirjadesse ning kontrolliasutuste õigeaegne teavitamine toodetud kogustest. Samuti kantakse registritesse nii kastanikuivatid (gradili), kastaniveskid kui ka pakendamisruumid. Kõiki registritesse kantud juriidilisi ja füüsilisi isikud kontrollib pädev asutus vastavalt spetsifikaadi nõuetele ja kehtestatud kontrollikavale.

4.5. Tootmismeetod:

Tootmises kasutatavate kastanitaimede tihedus ei või olla üle 160 taime hektari kohta. Maksimaalne tootlikkus ei või ületada 3 500 kg hektari kohta. Vähemalt 70 % jahu valmistamiseks kasutatavatest kastanitest peab kuuluma sortidesse „Bresciana”, „Carpanese” või „Rossola”. Kastanid tuleb koristada ajavahemikus 29. septembrist 15. detsembrini.

Kastanite kuivatamiseks kasutatakse spetsiaalseid kuivateid, mida nimetatakse gradili. Kastanijahu „Farina di Castagne della Lunigiana” (KPN) valmistamiseks kasutatavaid kastaneid tuleb kuivatada aeglasel tulel vähemalt 25 päeva vältel, kasutades kütteks eranditult kastanipuitu. Pärast kuivatamist tuleb eemaldada kastanite väliskoor, kasutades selleks traditsioonilisi kloppimismasinaid, ning kastaneid mehhaniseeritult või traditsioonilisel viisil tuulutada. Seejärel puhastatakse kastanid käsitsi. Kuivatatud ja kooritud kastanite mass ei tohi moodustada üle 32 % tooreste kastanite massist.

„Farina di Castagne della Lunigiana” (KPN) kastanite jahvatamiseks tuleb kasutada traditsioonilisi veskikividega varustatud kastaniveskeid. Seadmete käivitamiseks võib kasutada nii elektri- kui ka vee-energiat. Kastanid tuleb jahvatada enne koristusele järgneva aasta 30. jaanuari. Veski koormus ei tohi ületada ühe veskikivi kohta 500 kg kastaneid päevas, sest kiire jahvatamine võib kivid kuumaks ja kleepuvaks muuta, mis vähendaks lõpptoote faktuuri puudrilaadset peensust (nn borotalcatura).

4.6. Seos piirkonnaga:

Kastanijahu „Farina di Castagne della Lunigiana” (KPN) iseloomustab tugev magus maitse, mis eristab seda kõigist teistest sarnastest toodetest ning mis pärineb peamiselt kasvavatest kastanitaimedest ja tootmispiirkonna mullastiku- ja kliimaoludest. Aga samuti on jahu omaduste kujunemisele olnud suur roll inimtegevusel, kuna siin on kastanitest jahu tehtud juba sajandeid. Vilja magusus sõltub piirkonna pinnamoest, eelkõige selle kõrgusest ja kliimaoludest. Siinne reljeef, pinnavormid, veerežiim ja kliima muudavad Lunigiana piirkonna eriti sobivaks magustate kastanite kasvukohaks ning kastaneid kasvab siin nii orupõhjas kui ka 1 000 m kõrgusel üle merepinna. Piirkond on reljeefilt nõgus ning mäenõlvad, kus laiuvad kastanisalud, on avatud ida-lääne suunal. Temperatuur ei ole aasta vältel ja eelkõige kastanitaimede bioloogilise aktiivsuse ajal (juuni–september) kunagi liiga kõrge. Lähedaselt merelt tulevad värsked õhuvood leevendavad veelgi suvist tipptemperatuuri ning kaitsevad taimi stressi eest. See kõik võimaldab kastaniviljadel pidevalt ja suures koguses suhkrut ladestada. Samuti on piirkonnale iseloomulikud kitsad sügavad orud, mille põhjas voolavad kärestikulised jõed, aga ka kõrgendikud, mäed ja riftiorud. Selliste pinnavormide tõttu on moodustunud piisav ja kärestikulise iseloomuga vesikond, mida kohalik elanikkond on kasutanud energiaallikana ja rajanud rohkelt vesiveskeid. Veel tänapäeval on vesiveskid selle piirkonna maa-arhitektuuri iseloomulikuks osaks ja leiavad kasutust kastanite jahvatamisel. Lisaks on need varustatud veskikivimehhanismidega, mida minevikus hoiti käigus peamiselt vee jõul, kuid tänapäeval üha rohkem elektriga, ning mis teevad jahvatamisprotsessi aeglaseks ja ühtlaseks, aidates vältida ülekuumenemist ja tagades sametise ja peeneteralise jahu. Lisaks sellele paiknevad piirkonna kastanisalude vahel kuivatid (gradili), mis koos veskitega Lunigiana maastikku kaunistavad ning annavad tunnistust kastanikasvatuse pikkadest traditsioonidest. Piisab kui mõelda 15. sajandist pärit Giovanni Antonio da Faie kroonikatele, milles räägitakse kastanite olulisusest piirkonna majanduselule ning vajadusest mitte kastanite tootmist välja suretada, sest see annab lunigianalaste toidulauast kaks kolmandikku. Sama autor viitab ka sellele, et viljajahu ja kastanijahu hinna erinevus ei olnud väga suur. Piirkonna iseärasuste ja traditsiooniliste jahvatusmeetodite kõrval on alati olnud oluline ka kohalike elanike panus. Alates kastanite koristamisest kuni kuivatamise ja jahvatamiseni on kõikidel töödel kohalikus eluolus pikad traditsioonid. Koristust alustatakse veel tänapäevalgi mihklipäeval 29. septembril (San Michele), kuna sellel perioodil hakkavad viljad puu otsast maha pudenema. Ilmastikutingimused on minevikus just selles ajavahemikus soodustanud kõige hinnatumate sortide koore avanemist. Eks ütle ju sealtkandi vanasõnagi, et „kastanimunad korjatakse mihklipäevaks”. Koristuse ajal valitakse mahalangenud kastanimunade seast terved viljad. Järgneb kuivatite ettevalmistamine ja kastanite kuivatamine, mis kestab vähemalt 25 päeva, mille kestel tuli, mille jaoks kasutatakse üksnes kastanipuitu, kordagi ei kustu. Pärast kuivatamist puhastatakse kastanid käsitsi ning alles seejärel võib alata jahvatamine. Kahtlemata on kastanite koristamine ja töötlemine minevikus olnud väga tähtis majandusharu. XV kuni XVIII sajandini määrati Lunigiana alade komuunides – Rocca Sigillinas, Tresanas, Equis, Moncigolis, Gragnolas ja Pontremolis – kindlaks täpsed normid ja karistused sajandite vältel haritud kastanisalude kaitseks. Arheoloogilised väljakaevamised annavad tunnistust kastanite olemasolust Lunigiana aladel juba alates I sajandist p. Kr. ning nende lõplikust kinnistumisest alates V ja VI sajandist. Pieve di Sorano (Filattiera) lähistel asunud Bütsantsi asustuse ja endise Rooma fattoria väljakaevamisel tehtud leiud, mis on vanimaid Itaalias, annavad tunnistust, et tollel ajal oli lühikese aja jooksul toimunud suur „põllumajandusrevolutsioon”, mille käigus ilmusid tammede asemele kastanid. Kuna need piirkonda ideaalselt sobisid, ongi need jäänud siia sajanditeks kasvama, andes kohalike elanike toidulauale kindla ja olulise komponendi. Lunigiana on juba väga vanal ajal asustatud ala ning siinsed kombed ja tavad on Itaalia folklooripärandis selgelt eristuvad. Festa della Ricca käigus pakkus kõige rikkam külanaine inimestele süüa ja Filettos pakuti sel puhul alati magusat kastanijahu. Ka osaliselt kooritud kastanite tallamine nende täielikuks koorimiseks ehk nn baladura (või ballatura) kujunes tõeliseks rahvapeoks, mis oli kastanite koristamise ja jahu valmistamise tsükli kõige lustlikum ja lõbusam sündmus, mille käigus lauldi rahvalikke laule. Loomulikult ei puudu ka kastanikasvatusega seotud murdekeelsed ütelused ja sotsiaalsed tavad. Ka Lunigiana piirkonna köögist võib leida suure hulga kastanijahust valmistatud roogi, nt pattona (pattòna), focaccine (cian), frittelle (fritei, padléti), eri tüüpi lasanje (lasagna bastarda) ning eriline leib (pane marocca). Nendega koos söödi piimatooteid ja vorsti. Lõpuks annab kastanite olulisusest selles piirkonnas tunnistust ka see, et rahvajuttudes ei leitud siin lapsi mitte kapsa alt ega toonud neid ka kurg, vaid lapsed olid peidetud ikka vanade kastanipuude õõnsatesse tüvedesse.

4.7. Kontrolliasutus:

Nimi: Camera di Commercio Industria Artigianato e Agricoltura di Massa Carrara Aadress: Via VII Luglio 14 54033 Carrara MS ITALIA Tel +39 05857641 Faks +39 0585776515 E-post: —

4.8. Märgistus:

Kastanijahu „Farina di Castagne della Lunigiana” (KPN) võib turustada alates valmimisaasta 15. novembrist. Jahu peab olema pakitud läbipaistvatesse kilekottidesse kaaluga 500 g, 1 kg või 5 kg. Kilepakid võib omakorda asetada papist või riidest pakendisse. Pakend peab olema suletud eemaldamatu pitseriga, nii et pakendi sisu ei oleks võimalik ilma pitserit kahjustamata kätte saada. Iga pakendi suue tuleb sulgeda ühekordset kasutamist võimaldava pitseriga, millel on kiri „Farina di Castagne della Lunigiana D.O.P.” ning toote valmistamisaasta. Pitseri värv sõltub paki kaalust: 500 g kott on suletud valge pitseriga, 1 kg kott on suletud pruuni pitseriga ja 5 kg kott punase pitseriga. Lisaks pannakse igale kotile etikett, millel on lisaks seadusega ette nähtud teabele järgmised märked: kastanijahu „Farina di Castagne della Lunigiana” (KPN) logo, pakendamiskuupäev ning tarbimise tähtaeg, mis ei tohi olla üle ühe aasta.

Päritolunimetuse logol on kujutatud kahte osaliselt kohakuti joonistatud kastanimuna, millest esimene on vasakule kaldu ja teine otsevaates. Mõlemad kastanid on pruunid, aga ümaral osal on helepruun läige; kastanimuna lame külg on pähklivärvi. Taustal on võrdse kõrgusega triipudena kujutatud Itaalia lipu värvid: roheline, valge, punane. Rohelise triibu paremas otsas on kiri „Denominazione di origine protetta”.

Nimetus „Farina di Castagne della Lunigiana” peab olema itaalia keeles.

(1) ELT L 93, 31.3.2006, lk 12.